**Ministru kabineta noteikumu projekta „Latvijas Investīciju un attīstības aģentūras nolikums” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Publisko aģentūru likuma Pārejas noteikumu 2.punkts. |
| 2. | Pašreizējā situācija un problēmas | 2010.gada 1.janvārī ir stājies spēkā Publisko aģentūru likums, kura pārejas noteikumu 1.punktā ir noteikts, ka ar šā likuma spēkā stāšanos, spēku zaudē Publisko aģentūru likums (Latvijas Republikas Saeimas un Ministru Kabineta Ziņotājs, 2001, 10.nr.; 2002, 23.nr.; 2005, 6.nr.; 2008, 1.nr.; 2009, 1., 2., 6.nr.).  Saskaņā ar spēkā esošā Publisko aģentūru likuma pārejas noteikumu 2.punktu ministrijām ir jāizvērtē citu valsts aģentūru darbības atbilstība šā likuma prasībām, un Ministru kabinetam līdz 2013.gada 1.janvārim jāpieņem lēmums par attiecīgās aģentūras darbības turpināšanu, aģentūras likvidēšanu vai reorganizēšanu, ievērojot Valsts pārvaldes iekārtas likuma 15.pantā noteiktās prasības.  Ņemot vērā iepriekš minēto un ievērojot apstākli, ka Ministru kabineta 2003.gada 23.decembra noteikumi Nr.746 „Valsts aģentūras „Latvijas Investīciju un attīstības aģentūra” nolikums” ir izdoti saskaņā ar spēku zaudējušā Publisko aģentūru likuma 8.panta trešo daļu, tad nepieciešams veikt Latvijas Investīciju un attīstības aģentūras (turpmāk – LIAA) darbības izvērtējumu un apstiprināt jaunu nolikumu. |
| 3. | Saistītie politikas ietekmes novērtējumi un pētījumi | Nav attiecināms. |
| 4. | Tiesiskā regulējuma mērķis un būtība | Saskaņā ar Publisko aģentūru likuma izstrādes uzdevumiem – optimizēt valsts pārvaldes struktūru, samazināt aģentūru skaitu, kā arī nošķirt aģentūras no citām tiešās pārvaldes iestādēm, tika plānots valsts aģentūras, kuras pamatā tiek finansētas no budžeta līdzekļiem, pārveidot par valsts iestādēm, valsts aģentūru statusu saglabājot tikai tām aģentūrām, kuras darbojas uz saimnieciskā aprēķina principiem un spēj nodrošināt attiecīgo valsts pārvaldes uzdevumu izpildi no pašu ieņēmumiem, kas iegūti sniedzot maksas pakalpojumus. Šādas valsts aģentūras „Likumā par budžetu un finanšu vadību” noteiktajā kārtībā patstāvīgi veido valsts aģentūras budžetu, kas tiek apstiprināts Ministru kabinetā.  LIAA, lai īstenotu tās nolikumā noteiktās funkcijas, veic šādus uzdevumus:  4.1. veicina uzņēmumu investīciju projektu izstrādi un atbalsta konkurētspējīgus projektus;  4.2. izstrādā priekšlikumus valsts atbalsta programmām;  4.3. izveido, ievieš un administrē valsts atbalsta un ārvalstu finanšu instrumentu līdzekļu vadības, uzraudzības un kontroles institucionālo sistēmu;  4.4. sniedz priekšlikumus uzņēmējdarbības vides uzlabošanai;  4.5. organizē investīciju piesaistes un ārējās tirdzniecības veicināšanas pasākumus, nodrošinot komunikāciju ar iesaistītajām pusēm;  4.6. īsteno aģentūras pārstāvniecību ārvalstīs darbību;  4.7. sniedz informatīvus, konsultatīvus un citus normatīvajos aktos paredzētos publiskos pakalpojumus;  4.8. veic citus normatīvajos aktos noteiktos uzdevumus.  Uzskaitītie uzdevumi Nr.4.1.- 4.6. (ieskaitot) ir uzdevumi, kuru ietvaros netiek sniegti maksas pakalpojumi un tādējādi netiek gūti ieņēmumi. Vienīgais uzdevums, kura ietvaros LIAA sniedz maksas pakalpojumus ir 4.7.uzdevums, kur LIAA sniedz maksas pakalpojumus, kuru cenas ir atbilstošas LIAA maksas pakalpojumu cenrādī noteiktajām. Līdz ar to LIAA nespēj nodrošināt savu darbību un valsts pārvaldes pakalpojumus tikai no pašu gūtajiem ieņēmumiem un ir nepieciešams piesaistīt valsts budžeta līdzekļus, kas sastāda lielāko daļu no LIAA budžeta.  LIAA nedarbojas atbilstoši saimnieciskā aprēķina principiem, jo to ienākumus pamatā neveido ieņēmumi no to sniegtajiem maksas pakalpojumiem un citi pašu ieņēmumi, dāvinājumi un ziedojumi, kā arī ārvalstu finanšu palīdzība, bet gan tā pamatā tiek finansēta no valsts budžeta. Liela daļa no LIAA iegūtajiem ieņēmumiem no maksas pakalpojumiem ir uzņēmēju norēķini par LIAA organizēto ārzemju komandējumu (uzņēmēju delegācijas valsts amatpersonu vizītes, tirdzniecības misijas u.c.) izmaksām – viesnīcu un aviobiļešu izdevumu apmaksai. Ņemot vērā, ka LIAA darbības mērķis ir noteiktu Ekonomikas ministrijas deleģēto funkciju īstenošana, attiecīgi pieprasot finansējumu no valsts budžeta, un kuru īstenošana notiek ciešā sadarbībā ar Ekonomikas ministriju, kā arī līdzšinējie darbības principi atbilst valsts iestādes darbības principiem un finansēšanas modelim, līdz ar to tā neatbilst Publisko aģentūru likuma 13.pantā noteiktajiem publisko aģentūru kritērijiem un pārveidojama par valsts iestādi.  Atbilstoši Valsts pārvaldes iekārtas likuma 7.panta piektajai prim daļai tiešajā pārvaldē institucionālo padotību īsteno pakļautības formā, ja likumā nav noteikts citādi, kā arī saskaņā ar 2012.gada 1.novembra Valsts sekretāru sanāksmē nolemto (protokols Nr.44 32§ 2.punkts), LIAA padotības forma tiek mainīta uz pakļautības formu. Taču LIAA uzdevumu ietvaros tiek paredzēts izņēmums attiecībā uz LIAA nolikumā iekļauto 4.3.apakšpunktu, kura ietvaros tiek paredzēts, ka LIAA atrodas ekonomikas ministra funkcionālā pārraudzībā. Atbilstoši Eiropas Savienības struktūrfondu un Kohēzijas fonda vadības likuma (turpmāk – Vadības likums) 14.panta 4.daļai sadarbības iestāde (LIAA), pildot šā panta pirmajā daļā minētos pienākumus, ir tā Ministru kabineta locekļa funkcionālajā padotībā, kuram ir padota par šā likuma 13.panta pirmajā daļā minēto pienākumu izpildi atbildīgā iestāde (Ekonomikas ministrijai). Savukārt Vadības likuma 18.panta 10.punkts nosaka pienākumu Ministru kabinetam noteikt kārtību, kādā īsteno darbības programmas papildinājumā norādītās Eiropas Savienības fonda aktivitātes, nosaka projektu iesniegumu vērtēšanas kritērijus, prasības projekta iesniedzējam, atbildīgo iestādi un sadarbības iestādi, kompetences sadalījumu starp šīm iestādēm un sadarbības kārtību, kā arī atbildīgās iestādes un sadarbības iestādes funkcionālās padotības formu.  Atbilstoši attiecīgajam regulējumam Ministru kabinets Ekonomikas ministrijas kompetencē īstenotajās ES fondu aktivitātēs (piemēram, Ministru kabineta 2011.gada 19.oktobra noteikumi Nr.817 „Noteikumi par darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” projektu iesniegumu atlases otro un turpmākajām kārtām”) ir noteicis, ka LIAA ir atbildīgās iestādes funkcionālā pārraudzībā, cita starpā nosakot to Ekonomikas ministrijas kā atbildīgās iestāde un LIAA kā sadarbības iestādes funkciju sadalījumu.  Saskaņā ar attiecīgo funkciju sadalījumu Ekonomikas ministrijai ir pienākums nodrošināt aktivitātes īstenošanu, uzraudzību un kontroli, savukārt LIAA ir pienākums izveidot projektu iesniegumu vērtēšanas komisiju, tās sastāvu saskaņojot ar atbildīgo iestādi un izstrādāt vērtēšanas komisijas darbības kārtību; atlasīt projektu iesniegumus un nodrošināt to vērtēšanu; pieņemt lēmumus par projektu iesniegumiem; slēgt līgumus par projekta īstenošanu. Lai LIAA nodrošinātu attiecīgo funkciju izpildi, tai saskaņā ar Regulu nosacījumiem ir jāizstrādā ES fondu vadības un kontroles sistēma (sistēma tiek akreditēta).  Savukārt Ekonomikas ministrijas kompetencē ir nodrošināt attiecīgās LIAA uzraudzību, tai skaitā atbilstoši Vadības likuma 22.pantam, izskatot apstrīdēšanas iesniegumus par LIAA pieņemtajiem administratīvajiem aktiem. Tādejādi ES fondu projektu īstenošana ir noteikta kā LIAA autonomā funkcija.  Eiropas Savienības fondu projektu īstenošana notiek divpakāpju sistēmas ietvaros, proti, sākotnēji tiek pieņemts administratīvais akts par projektu iesniegumu apstiprināšanu, savukārt par projekta īstenošanu tiek slēgts civiltiesisks līgums, līdz ar to attiecīgajā līgumiskajās attiecībās Ekonomikas ministrijai ir ierobežotas iespējas iejaukties.  Pamatojoties uz augstāk norādītajām ES fondu ieviešanas nosacījumiem, nav pamatoti noteikt, ka LIAA atrodas EM pakļautībā, jo EM nevar īstenot pilnvērtīgi pakļautības funkcijas un nepieciešams paredzēt speciālu regulējumu  - funkcionālā pārraudzība.  Noteikumu projekta izdošanas mērķis ir noteikt LIAA darbības pamatnoteikumus, ievērojot LIAA juridiskā statusa maiņu, pārveidojot to no valsts aģentūras uz tiešās valsts pārvaldes iestādi. Noteikumu projekts nosaka LIAA funkcijas, uzdevumus un tiesības, struktūru un pārvaldi, finansēšanas avotus, darbības tiesiskuma nodrošināšanas un pārskatu sniegšanas kārtību.  Mainot statusu, tomēr tiek saglabāts iestādes iepriekšējais nosaukums „Latvijas Investīciju un attīstības aģentūra ”, kas ir pamatojams ar to, ka nosaukums ir starptautiskā, kā arī vietējā līmenī plaši atpazīstams.  Nosaukuma maiņa var radīt administratīvas, sadarbības un pārstāvības rakstura problēmas, kā arī radīt neizpratni par institūcijas identitāti. LIAA starptautiskā mērogā ir pārstāvēta, piemēram, Pasaules investīciju piesaistes aģentūru asociācijā (World Association of Investment Promotion Agencies), Baltijas Dalīto pakalpojumu kopienā (Baltic Shared Services Community), NVO „Baltijas Attīstības forumā” (Baltic Development Forum), Baltijas jūras reģiona programmas BSR Stars augsta līmeņa grupā, Centrālās Baltijas jūras reģiona INTERREG IV A programmas 2007.-2013.gadam pārrobežu projektā „Single CBR Home Market”u.c. LIAA sadarbības partneri ir, piemēram, Tallinn Science Park TEHNOPOL un Estonian Development Fund (Arengufond) Igaunijā, Zviedrijas inovācijas aģentūra VINNOVA, Zviedrijas IT klasteris Mobile Heights, Norvēģijas inovācijas aģentūra Innovation Norway, Culminatum Innovation un Aalto Universitāte Somijā, dažādu valstu tirdzniecības un rūpniecības kameras, vēstniecības, ārvalstu mediji (piemēram, Financial Times) u.c. LIAA minēta pašu, kā arī sadarbības partneru dažādās valodās izdotos uzņēmējdarbības uzsākšanu, eksporta veicināšanu un investīciju piesaisti saistītos bukletos un citos reklāmas materiālos un izdevumos. LIAA ir savs konts sociālajā tīklā „Twitter” internetā, kas ir efektīvs informācijas aprites avots.  Saglabājot esošo nosaukumu nav nepieciešami papildus finanšu resursi ar nosaukuma maiņu saistīto pasākumu īstenošanai. |
| 5. | Projekta izstrādē iesaistītās institūcijas | Nav attiecināms |
| 6. | Iemesli, kādēļ netika nodrošināta sabiedrības līdzdalība | LIAA kompetence ir noteikta saskaņā ar Ekonomikas ministrijai deleģēto kompetenci, kura netiek mainīta. Tādēļ šī noteikumu projekta ietvaros LIAA funkcijas, kas tieši skartu sabiedrību, netiek grozītas, ierobežotas vai paplašinātas. |
| 7. | Cita informācija | Nav |

*Anotācijas II un III sadaļa – nav attiecināms.*

|  |  |  |
| --- | --- | --- |
| IV. Tiesību akta projekta ietekme uz spēkā esošo tiesību normu sistēmu | | |
| 1. | Nepieciešamie saistītie tiesību aktu projekti | Izdarīt grozījumus 2010.gada 20.jūlija Ministru kabineta noteikumos Nr.638 ”Noteikumi par valsts aģentūras „Latvijas Investīciju un attīstības aģentūra” sniegto maksas pakalpojumu cenrādi” (Valsts sekretāru sanāksmes 24.05.2012. protokola Nr.21 8.§, VSS-521), aizstājot noteikumu nosaukumā un tekstā vārdus „valsts aģentūra „Latvijas Investīciju un attīstības aģentūra”” (attiecīgā locījumā) ar vārdiem „Latvijas Investīciju un attīstības aģentūra” (attiecīgā locījumā).  Atzīt par spēku zaudējušiem Ministru kabineta 2003.gada 23.decembra noteikumus Nr.746 „Valsts aģentūras „Latvijas Investīciju un attīstības aģentūra” nolikums”. |
| 2. | Cita informācija | Nav |

*Anotācijas V un VI sadaļa – nav attiecināms.*

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Ekonomikas ministrija, LIAA |
| 2. | Projekta izpildes ietekme uz pārvaldes funkcijām | LIAA tiks pārveidota no valsts aģentūras par tiešās valsts pārvaldes iestādi. Ekonomikas ministrs LIAA pakļautību īstenos ar ekonomikas ministrijas starpniecību. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav attiecināms |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav attiecināms |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav attiecināms |
| 6. | Cita informācija | Noteikumu projektā tiek precizēts LIAA statuss saskaņā ar spēkā esošo Valsts pārvaldes iekārtas likumu un Publisko aģentūru likumu, mainot to no valsts aģentūras uz valsts iestādi. LIAA funkcijas pēc būtības netiek mainītas, atsevišķas funkcijas tiek redakcionāli precizētas (piemēram, funkcija „veicināt Latvijas uzņēmēju (komersantu) ārējo tirdzniecību” precizēta uz „īstenot pasākumus Latvijas uzņēmumu eksportspējas paaugstināšanai un ārējās tirdzniecības veicināšanai”. Atbilstoši esošai situācijai ir precizētas funkcijas un uzdevumi saistībā ar valsts atbalsta programmu pasākumu īstenošanu un Eiropas Savienības fondu un citu ārvalstu finanšu instrumentu līdzfinansēto aktivitāšu administrēšanu. Noteikumu projektā ir izslēgta LIAA funkcija un uzdevums saistībā ar valsts un privāto partnerību, jo valsts un privātās partnerības projekti ir ieviesti, bet politikas izstrāde ir nodota Finanšu ministrijas kompetencē.  Noteikumu projekts neparedz LIAA konsultatīvās padomes izveidi un darbību, jo LIAA uzraudzību veic ekonomikas ministrs saskaņā ar Ekonomikas ministrijas iekšējiem noteikumiem, savukārt sadarbība ar partneriem – Latvijas Tirdzniecības un rūpniecības kameru, Latvijas Darba devēju konfederāciju un Ārlietu ministriju tiek nodrošināta Ārējās ekonomiskās politikas koordinācijas padomes ietvaros, bet ar  Latvijas Pašvaldību savienību un Latvijas Brīvo arodbiedrību savienību un nozaru asociācijām – Tautsaimniecības padomes ietvaros.  Noteikumu projekts pēc tā pieņemšanas tiks publicēts laikrakstā „Latvijas Vēstnesis” un iekļauts tiesību aktu portālā [www.likumi.lv](http://www.likumi.lv). |

## **Ekonomikas ministrs D.Pavļuts**

**Vīza: valsts sekretārs J.Pūce**

13.11.2012. 09:30

1667

Z.Kronberga, 67013023

[Zaiga.Kronberga@em.gov.lv](mailto:Zaiga.Kronberga@em.gov.lv)